Dag 3: Op elke manier - www.bybelkennis.co.za
by Coen Slabber · Published 03/12/2016 · Updated 23/11/2016
Het jy al vir jouself afgevra watter maniere God gebruik om mense na Hom te trek? Kyk ons na die Skrif sien ons dat Hy feitlike elke manier gebruik. Ons lees van donkies wat praat, van vuur uit die hemel, 'n see wat oopmaak … In Jesus se geboorteverhaal lees ons: Jesus is in Betlehem in Judea gebore tydens die regering van Herodes. Na Jesus se geboorte het daar sterrekykers uit die ooste in Jerusalem aangekom en gevra: "Waar is Hy wat as koning van die Jode gebore is? Ons het sy ster sien opkom en ons het gekom om aan Hom hulde te bewys (Matteus 2:1 – 2).
Wie was hierdie wyse manne? Was hulle Konings? Ons weet nie, maar wat ons wel weet, is dat hulle nie Jode was nie. Waarskynlik was hulle Perse. Hierdie is mense wat glad nie die Hebreeuse God geken het nie. Watter manier het God gebruik om hulle na Hom te trek? Die lees van die sterre. God trek onwaarskynlike mense op 'n onwaarskynlike manier na Hom toe.
Met Advent baie naby is mense oor die algemeen meer oop vir gesprekke oor geloof. Ons het dus nou die geleentheid om ongelowiges op nuwe en kreatiewe maniere te bereik. Ons moet om ons kyk en vra: "Waar is my nie-Christen vriende? Wat is hulle belangstellings en passie?" Maak nie saak wat hulle passie is nie, God kan dit gebruik as ingangspunte om hulle aandag op Hom te vestig. Hy kan ook ons belangstelling en passie gebruik. Doen wat jy graag doen en doen dit saam met mense wat nog nie vir Jesus ken nie. Vra goeie vrae en vind uit waar God dalk reeds in hulle lewens aan die werk is.
Die ster wat julle sien opkom het, het hulle gelei tot dit gaan staan het bo die plek waar die Kindjie was. Toe hulle die ster sien, was hulle baie bly. Hulle het in die huis ingegaan en die Kindjie saam met Maria, sy moeder, gesien, en hulle het gekniel en aan Hom hulde gebring (Matteus 2:9 – 11)